ผู้ว่าฯ กทม. ลงพื้นที่ผู้ว่าสัญจรเขตทุ่งครุ เตรียมดำเนินการโมเดลชมรมผู้สูงอายุ พร้อมสำรวจปัญหาการจราจรในพื้นที่
นายชัชชาติ สิทธิพันธุ์ ผู้ว่าราชการกรุงเทพมหานคร เปิดเผยระหว่างการร่วมกิจกรรม ’ผู้ว่าสัญจร’ ณ สวนธนบุรีรมย์ เขตทุ่งครุ ว่า โมเดลชมรมผู้สูงอายุที่เริ่มนำร่องที่สวนลุมพินีเมื่อวานนี้ จะสามารถขยายและเป็นต้นแบบให้กับเขตอื่นๆ เพื่อให้ผู้สูงอายุได้ร่วมกิจกรรมระหว่างกันและลดอาการป่วยติดเตียงในผู้สูงอายุ โดยหลังจากนี้จะมีการดำเนินการเรื่องเตียงผู้สูงอายุและระบบสาธารณสุขต่างๆ ต่อไป รวมทั้งได้ลงพื้นที่ดูโครงการเปิดโรงเรียนวันเสาร์-อาทิตย์ ที่วัดอ่างแก้ว เขตภาษีเจริญ ที่ส่งเสริมให้นักเรียนได้ความรู้นอกเหนือจากหลักสูตรในโรงเรียน อาทิ การสอนทำอาหารและการสอนภาษาญี่ปุ่น ซึ่งต่อไปจะมีการหารือภาคเอกชนและพื้นที่สาธารณะ สำหรับการเปิดพื้นที่ให้นักเรียนได้เข้ามาเรียนวันเสาร์-อาทิตย์แทนการเรียนที่โรงเรียน เพื่อเพิ่มแรงจูงใจให้เกิดการเรียนรู้มากขึ้นทุกเขตในอนาคต ขณะที่ประเด็นเรื่องความช่วยเหลือจากทหารนั้น เป็นโครงการที่ดำเนินการมาอย่างตลอด โดยได้รับการสนับสนุนจากรัฐบาลในการให้ความช่วยเหลือกรุงเทพมหานครในด้านต่างๆ ทั้งนี้ ถือเป็นนิมิตหมายอันดีที่กรุงเทพมหานครและรัฐบาลในการร่วมมือกันช่วยให้คนกรุงเทพมหานครมีความสุขส่วนการลงพื้นที่เขตทุ่งครุวันนี้ พบว่า เนื่องจากเขตทุ่งครุเป็นพื้นที่ที่มีหมู่บ้านจัดสรรจำนวนมากและยังไม่มีระบบรถไฟฟ้า เป็นเหตุทำให้การจราจรหนาแน่น โดยต่อไปจะหารือถึงการขยายถนนว่าสามารถดำเนินการได้หรือไม่ รวมถึงการดูแลเรื่องระบบการศึกษาและสาธารณสุขที่จะต้องเร่งดำเนินการ